東陽水樂亭
作者：蘇軾
朝代：宋

paragraphs: 君不學白公引涇東注渭，五斗黄泥一鍾水。
又不學哥舒橫行西海頭，歸來羯鼓打凉州。
但向空山石壁下，愛此有聲無用之清流。
流泉無絃石無竅，强名水樂人人笑。
慣見山僧已厭聽，多情海月空留照。
洞庭不復來軒轅，至今魚龍舞鈞天。
聞道磬襄東入海，遺聲恐在海山間。
鏘然澗谷含宮徵，節奏未成君獨喜。
不須寫入薰風絃，縱有此聲無此耳。